की जे इस लेख दा शीर्शक ‘डोगरी लेख-साहित्य दा मूल्यांकन’ ऐ इस लेई इसी इस्सै दायरे दे अंदर सीमत करदे होई अपनी चर्चा गी अग्गें बधाने दी कोशश करने आं। एह् इक तत्थ ऐ जे जित्थै कविता, क्हानी, नाटक, ते उपन्यास अक्सर अपने इक पूर्व निश्चत ते पैह्लें गै तैह्-शुदा दायरे ते नजरिये बिच्च गै सीमत रक्खे जंदे न उत्थै निबन्ध आह्ला लेखा साहित्यक लेख दा आमतौर पर पैह्लें कोई तैह्-शुदा दायरा नां गै होंदा ऐ ते नां गै निश्चत करना मुमकन गै होई सकदा ऐ, की जे इक्कै विशे उप्पर लिखने आह्ले बक्खरे-बक्खरे लेखकें दी अपनी-अपनी सूझ-बूझ, धारणा, बौद्धक-स्तर, उस लेख दे विशे सरबन्धी जानकारी, खोज-पड़ताल ते ज्ञान गै उसदा आकार जां दायरा तैह् करने च अपनी अहम भूमका नभांदे न। इस्सै करी इक विशे उप्पर लिखने आह्ला इक लेखक जेकर उसी प’ञ्जें सफें दे दायरे च सीमत करदा ऐ तां दुआ उसदा आकार दस्सें जा पंदरें सफें तक बी ते इस थमां बी अग्गें बधाई सकदा ऐ। इ’यां एह् सिलसिला लगातार चलदा जंदा ऐ। इन्नै तक जे उस बिशे सरबन्धी लेख दा दायरा स्हत्तर-अस्सी सफें तक बी जाई सकदा ऐ। इन्ना गै नेईं इ’यां उस्सै शीर्शक आह्ला ओह् लेख कुसै शोधार्थी द्वारा इक बड्डे शोध प्रबन्ध बिच्च बी बदलेआ जाई सकदा ऐ।